Regstappe oor geen plasing vir jong dokterDr. Bianca Lucas. Solidariteit het Donderdag sy dringende regsproses namens dr. Bianca Lucas teen die departement van gesondheid begin. Die departement het Lucas ná afloop van haar studie steeds nie by enige mediese sentrum of hospitaal geplaas nie. “Dit is verregaande dat die staat jong dokters verplig om deur ŉ proses te gaan wat die staat dan weens sy eie onbevoegdheid vertraag. Daar word van dokters verwag om ná afloop van jare lange studies bykomende internskappe en gemeenskapsjare te voltooi. Tog kan ŉ mens nie eens op die regering staatmaak om die basiese plasing binne hierdie stelsel te bestuur nie,” sê Anton van der Bijl, hoof van regsake by Solidariteit. Solidariteit het Donderdag ŉ aanmaning aan die departement van gesondheid gestuur waarin hy eis dat Lucas geplaas word. Die departement vereis van jong dokters om in drie verskillende provinsies by vyf verskillende hospitale aansoek te doen om plasing. Lucas het by die New Somerset-, Paarl- en George-hospitaal in die Wes-Kaap aangedoen, asook by die Port Elizabeth-hospitaal in die Oos-Kaap en die Kimberley-hospitaal in die Noord-Kaap. In die aanmaning sê Solidariteit geen vordering is tot dusver met Lucas se plasing gemaak nie en dat die minister van gesondheid, die departement en die Raad op Gesondheidsberoepe (RGB) ŉ wetlike plig het om aansoekers in internskapposte te plaas. “Die minister en/of die departement en/of die RGB het in hierdie plig versuim,” lui die aanmaning. Solidariteit het die departement nou tot Maandag kans gegee om Lucas te plaas. Indien hy dit nie doen nie, sal verdere stappe volg. “Dit is tyd dat die staat erken dat hy nie die administratiewe mas kan opkom wat hy vir homself gestel het nie. Hy moet afstand doen van sy beheer en die stelsel desentraliseer sodat die private sektor kan toetree om internskappe te fasiliteer,” het Van der Bijl gesê. “Op hierdie manier kan jong dokters die geleentheid kry om hul gemeenskapsjare te voltooi en tot die arbeidsmark wat juis ŉ tekort ondervind, toetree. Ons sal voortgaan om ons saak te voer om sodoende die departement te dwing om sy verpligtinge teenoor dr. Lucas na te kom.” Lucas sê die afgelope ruk se gebeure was uiters oorweldigend. “Ek voel hartseer, teleurgesteld dat dit ná ses jaar van harde werk skielik voel asof al my drome ineentuimel. Hoekom moes dit met my gebeur?” het Lucas gesê. “Ek voel kwaad omdat ons oor en oor teleurgestel word. Dit is net die een ná die ander leë belofte. Ek voel ook moedeloos en onseker. Wat nou?” Lucas sê sy het die tyding aanvanklik twee dae voor haar laaste eksamen gekry. “Dit was so moeilik om te fokus. Waar almal wat poste gekry het opgewonde is en planne maak oor hierdie nuwe opwindende fase in hul lewe, voel ek of ek iets misloop.” Lucas sê 1 Januarie, wanneer die jong dokters veronderstel is om te begin werk, kruip boonop al hoe nader. “Daar word van my verwag om op dié dag aan te meld vir werk, maar waar? Elke dag wonder ek of ek dalk vandag sal hoor of ek ŉ pos het. Sal ek genoeg tyd hê om blyplek te soek? Waarheen moet ek trek?” Sy sê dit is vir haar belangrik om aan te hou leer en ervaring op te doen. “Vir ses jaar het ek al hierdie kennis bymekaargemaak; dit is nou my geleentheid om praktiese ervaring op te doen. “Om ŉ dokter te wees, is my droom, dit was nog altyd. Ek geniet dit om ander mense te help. Ek wil graag ŉ positiewe verskil kan maak. Om dít te kan doen, moet ek praktiese ervaring opdoen om die beste dokter te wees wat ek kan.”